P. Kresák, poslanec: (2001-11-28):
Dovoľte mi ešte vyjadriť sa k dvom pozmeňujúcim návrhom, ktoré podal pán kolega Brňák. Rád by som navrhol, ak s tým pán kolega Brňák bude súhlasiť, aby sa hlasovalo oddelene o týchto dvoch návrhoch. Ak by som mohol, tiež by som vyjadril presvedčenie, že ten druhý pozmeňujúci návrh je pozmeňujúci návrh, ktorý má svoju racionálnu podstatu a ktorý vzhľadom na ten proces, tak ako je navrhnutý, by azda stálo za úvahu zvážiť a prijať v Národnej rade. Rovnako vyslovím svoj názor spravodajcu k obsahu pozmeňujúceho návrhu, ktorý podal pán poslanec Gašparovič. Opätovne som presvedčený, že aj tento pozmeňujúci návrh posilňuje postavenie ombudsmana, ale nie na úkor súdnej moci, ale v snahe spriehľadniť niektoré veci a skvalitniť kontrolu, ktorá nezasahuje do súdneho rozhodovania. Takže tiež budem podporovať tento pozmeňujúci návrh. Ďakujem. (Reakcia z pléna.) Nie, nie, nie, pozmeňujúci návrh kolegu Gašparoviča. K tomu prvému pozmeňujúcemu návrhu, tam, samozrejme, by som mohol začať troška širšie diskutovať o filozofii toho, ale mám taký dojem, že pán minister upozornil na to, že sa diskutoval aj tento spôsob tvorby. Ja podporujem tú filozofiu, ktorá je založená na osobnom princípe a v súlade s tým, čo aj gestorský výbor schválil, čiže neprikláňam sa za toto regionálne členenie voľby Sudcovskej rady. Pán predsedajúci, mám splnomocnenie na to, aby som uvádzal aj hlasovanie potom v treťom čítaní, takže budeme môcť, hádam, keď príde čas, hlasovať o prechode do tretieho čítania. J. Migaš, predseda NR SR: Vážený pán spravodajca, v súlade s rokovaním včerajšieho grémia, že o všetkých týchto zákonoch budeme hlasovať zajtra o 10.00 hodine, čiže prerušujem rokovanie o tomto bode a zajtra by sme potom pristúpili k hlasovaniu o tomto bode. Vážené panie poslankyne, vážení páni poslanci, nasleduje druhé čítanie o vládnom návrhu zákona o verejnom ochrancovi práv . Vládny návrh zákona ste dostali pred prvým čítaním ako tlač 1181 a spoločnú správu výborov schválenú gestorským výborom máte ako tlač 1181a. Vládny návrh zákona prednesie podpredseda vlády Slovenskej republiky Ľubomír Fogaš. Nech sa páči, pán podpredseda. Ľ. Fogaš, podpredseda vlády SR: Vážený pán predseda, vážené panie poslankyne, vážení páni poslanci, predkladám vám návrh zákona, ktorý vláda uznesením z 19. septembra poverila spracovať práve útvar podpredsedu vlády pre legislatívu. Tento návrh zákona je vlastne jedným z tých, ktorý nadväzuje na vykonanie zmien v Ústave Slovenskej republiky, pretože článok 151 ods. 1 v Ústave Slovenskej republiky zakotvil, že nezávislým orgánom, ktorý v rozsahu a spôsobom ustanoveným zákonom sa podieľa na ochrane základných práv a slobôd fyzických osôb a právnických osôb pri konaní a rozhodovaní alebo nečinnosti orgánov verejnej správy, alebo ak je ich konanie a rozhodovanie alebo nečinnosť v rozpore s právnym poriadkom alebo princípmi demokratického štátu, je verejný ochranca práv. Osobitným zákonom uvádzame tento inštitút do života. Z ústavného rámca, ktorý vymedzuje postavenie a pôsobnosť verejného ochrancu práv je zrejmé, že bude existovať i naďalej vzťah medzi prokuratúrou Slovenskej republiky a aj verejným ochrancom práv. Musím konštatovať, že prokuratúra bude koncipovaná i naďalej ako univerzálny ochranca ochrany zákonnosti a ako orgán ochrany subjektívneho práva, kým verejný ochranca bude konštituovaný ako orgán ochrany subjektívnych práv. Chcem povedať, že návrh zákona bol po prerokovaní vo výboroch vo väčšine z nich odporučený na schválenie. Som presvedčený, že pripomienky, ktoré boli predložené, najmä tie, ktoré zlepšujú, sa stanú predmetom diskusie aj dnes a vytvoria predpoklady na to, aby návrh zákona bol prijatý predovšetkým v rámcoch, ktoré vyčleňuje dnes platný právny poriadok, predovšetkým Ústava Slovenskej republiky. Prijatie tohto zákona bude mať, samozrejme, zvýšený dosah na štátny rozpočet a štátny rozpočet počíta s takýmto výdavkom. Ide najmä o mzdové náklady vynaložené na plat verejného ochrancu práv a mzdové náklady vynaložené na platy zamestnancov, jeho kancelárie, ako aj výdavky spojené so zriadením Kancelárie verejného ochrancu práv. Prosím vás, vážení páni poslanci, vážené panie poslankyne, aby ste tento návrh podporili, pretože tým, že začne verejný ochranca práv pracovať, vlastne nastane situácia, v ktorej budeme môcť povedať, že máme komplexne zabezpečenú ochranu základných práv a slobôd. Posilníme tým inštitút základných práv a slobôd a predovšetkým jeho uplatňovanie v praxi, vytvoríme lepšie predpoklady na to, aby komplementárna ochrana bola jedna z príkladných, ktoré v Európe budú platiť. Ďakujem za pozornosť. J. Migaš, predseda NR SR: Ďakujem, pán podpredseda vlády. Nech sa páči, zaujmite miesto určené pre navrhovateľov. Dávam slovo určenému spoločnému spravodajcovi, predsedovi výboru pre ľudské práva a národnosti, poslancovi Lászlóovi Nagyovi a prosím ho, aby informoval Národnú radu o výsledku rokovania výborov o tomto vládnom návrhu zákona, aby odôvodnil návrh a stanovisko gestorského výboru. Nech sa páči, pán predseda výboru.